টেলিভিশনে অভিনয়ের একটি খারাপ অথবা ভাল দিক হল, অভিনেতা-অভিনেত্রীদের ছাপিয়ে ওঠে চরিত্র। তাই সন্দীপ্তা সেন এখনও বাংলার টেলিভিশনের দর্শকদের কাছে ‘টাপুর’। ওই বিশেষ ধারাবাহিকটির পরে আরও অনেক চরিত্রেই দেখা গিয়েছে তাঁকে কিন্তু দর্শক ‘টাপুর’-কে ভুলতে পারেননি। ‘কনক’, ‘দুষ্টু’ বা ‘পাখি’-র মতোই বাংলা টেলিভিশনের কাল্ট চরিত্র ‘টাপুর’। 
আরও পড়ুন
অভিনয়ে আসার আগে কী করতেন টেলি-নায়ক সোমরাজ
অভিনয় ছাড়া আরও একটি নেশা রয়েছে ঋষি কৌশিকের
সন্দীপ্তা অভিনয় তো করেন ভাল, পাশাপাশি তিনি যে খুব ভাল ছাত্রী, সেটা অনেকেই জানেন না। কলকাতার আশুতোষ কলেজ থেকে স্নাতক স্তরে সাইকোলজি অনার্স নিয়ে পড়াশোনা করেন সন্দীপ্তা। এর পরে অ্যাপ্লায়েড ক্লিনিকাল সাইকোলজি নিয়ে স্নাতকোত্তর ডিগ্রি রাজাবাজার সায়েন্স কলেজ থেকে। ইচ্ছে করলেই অ্যাকাডেমিক্সে কেরিয়ার করতে পারতেন। 

ছবি: সন্দীপ্তা সেনের ফেসবুক পেজ থেকে
কিন্তু পরিবর্তে বেছে নিয়েছেন অভিনয়কেই। বাংলা ছবি ও টেলিভিশন জগতে উচ্চশিক্ষিত অভিনেতা-অভিনেত্রীদের সংখ্যা নেহাত কম নয়। যদিও এতে আশ্চর্য হওয়ার কিছু নেই, খুবই স্বাভাবিক বিষয় তবু এই নিয়ে প্রতিবেদন লেখার একটাই কারণ। সাধারণ মানুষের মধ্যে একটা ধারণা কাজ করে— যাঁরা পড়াশোনায় তেমন সুবিধে করতে পারেন না, তাঁরাই অভিনয়কে পেশা হিসেবে বেছে নেন মূলত!  এই ধারণাটা যে কতটা ভুল, সেটা যাঁরা এই পেশার সঙ্গে জড়িত, তাঁরাই জানেন। 
আসলে শিক্ষাগত যোগ্যতা নিয়ে কখনওই বড়াই করেন না সন্দীপ্তা বা আরও অনেকেই। তাই এই তথ্যটা বহু দর্শকের কাছেই অজানা থেকে গিয়েছে।